b'\n_START_ARTICLE_\nSkutvik\n_START_PARAGRAPH_\nSkutvik er et sted i Hamar\xc3\xb8y kommune i Nordland som har 212 innbyggere (2011). Stedet ligger lengst s\xc3\xb8rvest p\xc3\xa5 halv\xc3\xb8ya Hamar\xc3\xb8ya, med \xc3\x98kssundet i vest og s\xc3\xb8r. Nord for Skutvik ligger den s\xc3\xb8rlige delen av Hamar\xc3\xb8ytindan, med Salen, Dalsfjellet, S\xc3\xb8rtinden og V\xc3\xa5gsfjellet._NEWLINE_Selve bygda ligger i et terreng med knauser og lave topper som danner naturlige grenser for bebyggelsen, mens \xc3\xb8st for bebyggelsen er et flatere myrlandskap, og de to naturreservatene Steinslandsosen og Steinslandsvatnet._NEWLINE_Fire kilometer s\xc3\xb8r\xc3\xb8st for Skutvik ligger grenda Nes, med Nesstraumen, som knytter Kaldv\xc3\xa5gfjorden til Sagfjorden. Der er ogs\xc3\xa5 registrert 29 gravhauger til sammen, hvorav de fleste er datert til yngre steinalder. 5,5 kilometer nord for Skutvik ligger ogs\xc3\xa5 de avfolkede, og veil\xc3\xb8se, g\xc3\xa5rdene p\xc3\xa5 S\xc3\xb8rdal hvor deler av filmatiseringen av Knut Hamsuns \xc2\xabLandstrykere\xc2\xbb ble gjort._NEWLINE_Skulpturgruppen \xc2\xabStella Maris\xc2\xbb p\xc3\xa5 Skutvik er en del av Skulpturlandskap Nordland.\n_START_SECTION_\nN\xc3\xa6ringsliv og offentlige tjenester\n_START_PARAGRAPH_\nSkutvik har barnehage og barneskole, overnattingsbedrift, campingplass, elektronikkforretning, regnskapskontor, bilverksted og lakseslakteri. Den tidligere lokalbutikken med post ble nedlagt ved utgangen av 2011, og en ny lokalbutikk ble startet opp 30. juni 2012. Tidligere bankfilial.\n_START_SECTION_\nSamferdsel\n_START_PARAGRAPH_\nSkutvik er endepunktet p\xc3\xa5 fylkesvei 81, som knyttes til europavei 6 p\xc3\xa5 Ulvsv\xc3\xa5g. I sommersesongen er det daglige fergeforbindelser til Skrova og Svolv\xc3\xa6r i Lofoten, og stedet har daglige anl\xc3\xb8p av hurtigb\xc3\xa5tforbindelsen Nordlandsekspressen mellom Svolv\xc3\xa6r og Bod\xc3\xb8._NEWLINE_Fergeforbindelsen mellom Skutvik og Svolv\xc3\xa6r hadde oppstart i 1963, og var frem til \xc3\xa5pningen av Lofotens fastlandsforbindelse i 2007, en viktig innfallsport for biltrafikk fra s\xc3\xb8r til Lofoten. I november 2007 reiste rundt 150 personer fra Skutvik med ferga, med st\xc3\xb8tteoppm\xc3\xb8ter i Skrova og Svolv\xc3\xa6r, i protest mot en nedlegging av sambandet, og det ble \xc3\xa5pnet for to \xc3\xa5rs pr\xc3\xb8vedrift i 2008 og 2009._NEWLINE_Etter 2009 har sambandet v\xc3\xa6rt under en konstant trussel om nedleggelse, og det ble driftet de siste \xc3\xa5rene med redusert kapasitet og frekvens frem til en endelig nedleggelse av hel\xc3\xa5rssambandet den 30. august 2014. Sommeren 2014 hadde sambandet en vekst i antall kj\xc3\xb8ret\xc3\xb8y p\xc3\xa5 42 prosent sammenlignet med 2013, og en \xc3\xb8kning p\xc3\xa5 tretten prosent for de syv f\xc3\xb8rste m\xc3\xa5nedene._NEWLINE_Etter \xc3\xa5pningen av Steigentunnelen i 1990 ble det fra politisk hold i Steigen jobbet for \xc3\xa5 f\xc3\xa5 fergesambandet mellom Svolv\xc3\xa6r og Skutvik lokalisert til Mortensstrand. I 1996 avgjorde samferdselsminister Kjell Opseth at fergetrafikken fortsatt skulle g\xc3\xa5 over Skutvik. I forbindelse med dette fikk en liten plass ved fergeleiet navnet \xc2\xabOpseths plass\xc2\xbb. I et av programmene i TV-serien \xc2\xabNorsk attraksjon\xc2\xbb, som ble sendt i januar 2012, var \xc2\xabOpseths plass\xc2\xbb, og historien rundt, en av attraksjonene._NEWLINE_Fra 1957 til 1990 var det ogs\xc3\xa5 fergerforbindelse fra Skutvik til Bog\xc3\xb8y i Steigen.'